Huiusce anni tredecim priora statuta iam citantur apud Martène sub anno 1253, sed erronee, ut videtur ; et sub hoc anno 1263 iterum citantur quatuor ex illis, nempe N° 3, 5, 6, 8. Anno Domini millesimo ducentesimo sexagesimo tertio statuta sunt haec apud Cistercium in Capitulo generali. 1.  Statuit et ordinat Capitulum generale quod principium diffinitionum ab omnibus uniformiter conscribatur in hunc modum : Anno Domini etc. statuta sunt haec apud Cistercium in Capitulo generali. 2.  Quaestionem propositam in Capitulo generali videlicet : quis debeat absolvere illos in quos sententiae feruntur ex delegatione ipsius Capituli, vel praecepto ? Sic determinat idem Capitulum generale, quod abbates suos absolvant subditos, et ipsi a patribus abbatibus beneficium absolutionis obtineant, si ipsos in huiusmodi sententias contigerit incidisse. 3.  Cum contra omnes Ordinis fugitivos generale Capitulum olim poenas ediderit competentes, ad restringendum etiam nunc eorum excessus multiplices poenis duxit addere memoratis, quod cum ad Ordinem redierint vestimentis novis usque ad tres annos careant, et administrationem aliquam spiritualium sive temporalium nullatenus assequantur. Et quoniam quidam ex illis, suae salutis prodigi, in confusionem Ordinis et in scandalum plurimorum in regulari habitu non verentur per saeculum evagari, ipsos deterioris conditionis esse non immerito iudicans Capitulum generale poenas praedictas eis statuit infligendas, et quod non equitent in futurum nisi de licentia Capituli generalis. 4.  Statuit et ordinat Capitulum generale quod cum super aliquo alicuius excessu inquisitio committitur a Capitulo generali, inquisitione pendente pater abbas, illo articulo excepto, super quo commissio facta est, iurisdictionem paternam potest in filium non aliis exercere, ita tamen quod si medio tempore ipsius filii non ex causa dictae commissionis suam receperit cessionem, causam ipsam exponat in sequenti Capitulo generali. 5.  Diffinitioni olim editae de esu sive ministratione carnium, addit Capituli generale quod si personae Ordinis eundo ad Curiam sive redeundo, contra diffinitionem venerint memoratam, quacumque impetrata licentia seu etiam gratis oblata, sint in pane et aqua pro singulis vicibus una die. 6.  Inhibetur districte auctoritate Capituli generalis ne abbates vel monachi aliquod genus pellium secum deferant ad utendum ; quod si forte propter eminens aegritudinis periculum aliquis transgressus fuerit, monachi tempore visitationis se in capitulo recognoscant ad visitatoris arbitrium puniendi ; abbates vero super hoc veniam petant in Capitulo generali. Quod si facere neglexerint gradum altaris, quousque se taliter recognoverint, non ascendant. Diffinitio vero super hoc lata anno praeterito revocatur. 7.  Diffinitioni olim editae de pueris Ordinis apud Divionem vel in via Capituli rixantibus et ducentibus choreas seu aliquid tale facientibus, unde scandalum Ordini oriatur, addit Capitulum generale quod, quamdiu abbates tales secum retinuerint, a vino abstineant omni die, et abbates ante ingressum Divionis in via Capituli non negligant suis servientibus hanc poenam renuntiare. 8.  Cum per domini Papae privilegium sit inhibitum, ne de confessionibus seu absolutionibus monialium se aliqui intromittere audeant, nisi de patris abbatis licentia speciali, auctoritate Capituli generalis inhibetur abbatibus Ordinis universis, ne licentiam huiusmodi alicui personae, quae non sit de Ordine nostro concedere audeant vel praesumant. 9.  Item, abbati Regalis montis praecipitur auctoritate Capituli generalis, quod picturas, imagines et sculpturas, cortinas, columnas cum angelis circa maius altare de novo factas, ad humilitatem et simplicitatem antiquam Ordinis redigat, ita tamen quos sepulchris regalibus vel eorum qui de regali genere prodierunt, nullum praeiudicium per praeceptum huiusmodi generatur ; quod si adimpletum non fuerit infra mensem, idem abbas cum priore suo a vino abstineat donec praeceptum Capituli effectum debitum sortiatur. 10.  Statuit et ordinat Capitulum generale ut monachi in abbatiis monialium existentes ibidem de cetero carnes manducare non praesumant. 11.  Praecipitur abbatibus Ordinis universi ut monachos et conversos a facie Tartarorum fugientes non obstante vestium insufficientia recipiant, et eisdem in vestibus providere teneantur. 12.  Item, conceditur abbati et conventui Athanacensi quod cum ad domos nostri Ordinis diverterint, in nostri refectoriis admittentur ; idem conceditur abbati et conventui Sancti Germani Parisiensis. 13.  Statuit et ordinat Capitulum generale ut garciones abbatum ad Capitulum generale venientium, si tempore Capituli domum Cistercii ingressi fuerint, nihil eis ministretur, nisi de quatuor primorum abbatum licentia speciali. 14.  Item, de illis qui vadunt ad Curiam vel mittantur, statuit et ordinat Capitulum generale quod diffinitio olim edita super hoc observetur, hoc addito quod causis itineris expositis parti abbati, si infra sex dietas inveniri, idem pater causas praedictas domino Cistercii per litteras suas significet, nec possit pater abbas a via praedicta filium prohibere quin vadat ad Curiam, secundum quod in diffinitione continetur. 15.  Statuit et ordinat Capitulum generale quod sententia lata auctoritate Capituli generalis in moniales de Burgis in suo robore perseveret. 16.  Item, petitio venerabilis patris domini Guidonis tituli Sancti Laurentii in Lucina presbyteri cardinalis, de reddendo eidem plenario officio post eius obitum, exauditur. 17.  Item, petitio abbatis Boni montis qui petit absolvi a susceptione hospitum dummodo conventum suum non dispergat, exauditur per triennium ; et hoc idem conceditur abbati de Luc[ell]a auctoritate Capituli generalis ; hoc idem conceditur abbati de Theoloco et abbati de Castellariis conceditur per quinquennium. 18.  Item, abbati de Dalphino, qui in deportando de Graecia ad domum Cistercii gloriosissimas reliquias, videlicet brachium sancti Ioannis Baptistae, non modicum laboravit, volens generale Capitulum facere gratiam specialem, concedit eidem quod quamdiu in dicta domo abbatizaverit, eo tantum venire termino teneatur quo abbates Syriae venire solent ad Capitulum generale. 19.  Petitio archiepiscopi Dublensis qui petit sibi assignari de sua provincia duos monachos vel conversos, dummodo honestis deputentur officiis, exauditur. 20.  Petitio episcopi *Cisterciensis* qui petit unum monachum de aliqua domo suae dioecesis sibi assignari dummodo honestis deputetur officiis, exauditur. 21.  Item, petitio abbatis Campensis qui petit fieri in domo propria festum sancti Victoris et sociorum eius cum una missa et XII lectionibus, exauditur. Hoc idem conceditur abbati de Insula Pontiana de festo sancti Erasmi. Hoc idem conceditur abbati Francarum vallium de festo beati Egidii et eidem conceditur quod in dicta domo fiat anniversarium fundatorum suorum solemniter in conventu. 22.  Item, petitio abbatis Accubatiae qui petit in domo sua fieri festum beati Iacobi cum sua historia et festum Sanctae Coronae, exauditur. 23.  Item, petitio episcopi Tirasonensis qui petit sibi associari unum monachum de aliqua domo suae dioecesis, dummodo honestis deputetur officiis, exauditur. 24.  Item, petitio episcopi Cerniensis qui petit sibi unum monachum associari de domo de Brondolo, dummodo nil imponatur ei quod dedeceat Ordinem, exauditur. 25.  Item, petitio ducissae Saxoniae quae petit duos conversos de Luco sibi assignari, dummodo honestis deputentur officiis, exauditur. 26.  Item, petitio abbatis de Vacellis qui petit in domo propria fieri anniversarium bonae memoriae domini archiepiscopi Remensis et aliorum dioecesanorum suorum solemniter in conventu, exauditur. 27.  Petitio abbatis de Varenis qui petit in domo propria fieri anniversarium domini de Clodis et uxoris eius, et Bernardi clerici ipsorum per quos dicta domus extitit relevata, in conventu solemniter, exauditur. 28.  Item, petitio abbatis Regalis Montis qui petit in domo sua fieri anniversarium domini Theobaldi comitis Belli montis et uxoris suae solemniter in conventu, exauditur. 29.  Petitio abbatis de Fiterio qui petit in domo sua fieri anniversarium episcopi Arrogonitani in conventu solemniter exauditur. Idem conceditur abbati de Cassania pro fundatoribus suis. 30.  Item, petitio nobilis dominae ducissae Brabantiae quae petit fieri anniversarium bonae memoriae domini ducis Brabantiae viri sui defuncti in domibus terrae suae, exauditur. 31.  Item, petitio venerabilis domini Athanacensis abbatis qui petit post obitum suum missam pro defunctis a singulis sacerdotibus Ordinis universi, exauditur. 32.  Item, petitio abbatis Vallis lucentis qui petit missam quotidianam pro domino Anselmo constabulario regis Navarrae in propria domo celebrandum, exauditur. Idem conceditur abbati de Bethania pro fundatoribus suis. 33.  Item, petitio abbatis de Sar de non veniendo ad Capitulum usque ad tertium annum, exauditur. 34.  Abbas de Precibus qui ad Capitulum generale non venit nec se, prout debuit, excusavit, poenam peragat in Usibus constitutam. Abbas de Buzen hoc ei denuntiet. 35.  Item, abbas de Iuda qui tempore debito non venit ad Capitulum generale poenam peragat in Usibus constitutam. 36.  Item, de Palatiolis, de Cherr[e]to, de Strata de Fabali, de Sancto Severo abbates, qui ut debuerant ad Capitulum non venerunt, poenam peragant in Usibus constitutam. Abbas de Fonte vivo hoc eis denuntiet. 37.  Item, abbas de Longovado qui quindecim solidos dedit ut suspenderetur *condemnatus* ad suspendium, cum alias non inveniretur qui eumdem suspenderet condemnatum, deponitur in instanti. 38.  Abbati Accubatiae committitur auctoritate Capituli generalis quod ad locum iam inspectum ab ipso ad petitionem cancellarii regis Portugaliae, qui dicitur Locus Dei, mittat conventum cum per ipsum innotuerit eidem Capitulo generali dictum locum aedificiis et bonis sufficientibus abundare, et sit filia Accubatiae. 39.  Super revocatione fratris Pauli conversi Sancti Sebastiani de Urbe, pro quo scripserunt domini cardinales, abbati de Falera committitur a Capitulo generali ut inde faciat quod sibi secundum Deum et Ordinem videbitur expedire. 40.  Cum super electione in domo de Lubes et de Pomoch non recte facta, ut dicitur, clamor devenerit ad Capitulum generale, abbati Morimundi committitur ab ipso Capitulo generali quod processus dictae electionis per se vel per alium faciat diligenter inquiri et quod invenerit anno sequenti renuntiet Capitulo generali. 41.  Pervenit ad aures Capituli generalis quod monachi de Langonio in electione monasterii sui graviter excesserunt, de capitulo contumaciter exeundo ; hinc est quod abbati de Eleemosyna duxit committendum Capitulum generale quod dictos monachos secundum discretionem sibi a Deo datam puniat prout ipsorum exigunt merita monachorum, illos vero qui in posterum excessum huiusmodi attentare praesumpserint magis culpabiles poenae conspiratorum decernit Capitulum generale subiacere. 42.  Abbati de Fontanis committitur a Capitulo generali quod ad abbatiam de Valle Salutis accedens per se vel per alium, causas et rationes diligenter inquirat quare sex marchae fratri Michaeli quondam abbati dictae domus annuatim extiterint assignatae, et quid invenerit anno sequenti renuntiet Capitulo generali. Abbas de Portu Sanctae Mariae hoc ei denuntiet. 43.  Cum duo monasteria nigrorum monachorum videlicet de Sancto Iacobo et de Sancto Laurentio Leodiensis dioecesis Ordini incorporari proponant, prout intellexerit Capitulum generale, de Camberone et de Alna abbatibus committitur a Capitulo generali quod ad dicta loca personaliter accedentes, diligenter inspectis et pensatis quae secundum Ordinem sunt pensanda, ea incorporent si viderint expedire, et quid inde, etc., et sint filiae Vallis Sancti Lamberti. 44.  Inspectio abbatiae monialium Sancti Clementis et filiarum suarum quas petit incorporari illustris rex Hispaniae, de Bardonis et Vallis Ecclesiarum abbatibus committitur in plenaria Ordinis potestate qui ad locum, et quid inde etc. 45.  Inspectio abbatiae Sancti Damiani nigrorum [monachorum] quam intendit incorporare Ordini dominus archiepiscopus Landrensis, de Columba et de Caravalle abbatibus committitur, etc., ut supra. 46.  Inspectio abbatiae de Cames quam petit incorporari nobilis vir Bernardus dominus Cames, de Oseo et de Gradis committitur, etc., et sit filia de Cella. 47.  Inspectio abbatiae de Goto quam petit incorporari nobilis vir marchio Senensis, de Porta et de Beldehuse abbatibus committitur, etc., et sit filia Vallis Sancti Georgii. 48.  Item, inspectio loci in quo fundare intendit abbatiam monachorum nobilis vir comes de Quiburc, de Lucela et de Aurora abbatibus committitur, etc. 49.  Inspectio loci ad quem petit transferri abbatiam suam abbatissa Vallisdumsellae, Populeti et Sanctarum Crucum abbatibus committitur, etc. 50.  Item, inspectio loci in quo fundare intendit abbatiam monachorum nobiles viri dominus Renaldus et dominus Conradus de Strael, de Vuolbendrode et de Scinna abbatibus committitur, etc. Abbas de Cella hoc eis denuntiet. 51.  Item, inspectio abbatiae Solduenda quam petit incorporari Ordini dominus episcopus Constantiensis et nobilis vir comes de Alsburc, de Salem et de Aurora abbatibus committitur, etc., vires facultatum et reddituum anno sequenti renuntient Capitulo generali. 52.  Item, inspectio loci in quo fundare intendit abbatiam monialium nobilis domina Teresia Aegidii, de Benefassano et de Scorpion abbatibus committitur, et Abbas de Benefassano hoc ei denuntiet. 53.  Querela abbatis Insulae Pontianae contra abbatem de Senone, de Sancto Martino, de Sancto Sebastiano et de Palatiolis abbatibus committitur, etc. 54.  Item, querela magistri escabini et tredecim Metensium contra abbatem Clariloci, de Bethania et de Dulci valle abbatibus committitur, etc. 55.  Item, querela abbatis de Sconaya contra abbatissam de Orto Sanctae Mariae apud Warmatium, de Alberpurch et de Monte Sancti Thisibodi abbatibus committitur, etc. 56.  Item, querela abbatissae de Marches contra abbatem de Alna, de Camberone et de Valle Sancti Lamberti abbatibus committitur, etc. 57.  Item, querela abbatis Carraceti contra priorem de Calatravia, de Bardonis et de Scarpio abbatibus committitur, etc. 58.  Item, querela abbatis Sanae vallis contra abbatissam Sancti Iacobi de Palude, de Sancto Thoma et de Cara valle abbatibus committitur, etc. 59.  Item, querela abbatis Roseriarum contra abbatem de Balerna, de Gratia Dei et de Monte Sanctae Mariae abbatibus committitur, etc., ut supra. 60.  A. de Porta et Sibertus de Ozzek abbates auctoritatem accipiunt, coenobium sanctimonialium Stellam S. Mariae ordini incorporandi. Incorporatio facta est 1264. 